बिहार के सत्ताधारी गठबंधन में जवना बात प विवाद के डर रहे उहे शुरू हो गइल बा। जब नीतीश कुमार महागठबंधन छोड़ के एनडीए में गईले, तबे से अंदाज़ा रहे कि लोकसभा चुनाव के देखत सीट बंटवारा के मुद्दा प बिहार एनडीए में भारी कलह होई। अब ताज़ा जानकारी इ बा कि भाजपा अवुरी नीतीश के जदयू के बीच सीट बंटवारा प बरियार मतभेद खाड़ा हो गइल बा।
एक ओर भाजपा राज्य के चालीसों सीट प अपना कार्यकर्ता के तैयार क चुकल बिया त दोसरा ओर जदयू अभियो बड़का भाई वाला अधिकार छोड़े प तैयार नईखे। इहे कारण बा कि चार पार्टी – भारतीय जनता पार्टी, जनता दल यूनाइटेड, लोक जनशक्ति पार्टी अवुरी राष्ट्रीय लोक समता पार्टी के बीच सीट बंटवारा के मुद्दा प कलह भईल लगभग तय बाटे।
जहां तक भाजपा के सवाल बा त उ अकेले, अपना दम प राज्य के चालीसों सीट प चुनाव लड़े के तैयारी करतिया त दोसरा ओर ओकरा सहयोगी लगे अब विकल्प के अभाव बा। भाजपा के अधिकांश नेता नीतीश के गठबंधन प बोझ बतावत अकेले चुनाव लड़े के पक्ष में बाड़े। जोकीहाट विधानसभा चुनाव में जदयू उम्मीदवार के बरिआर हार भाजपा में नीतीश विरोधी खेमा के मजबूती दे देले बा।
मिलल जानकारी के मुताबिक भाजपा कवनो कीमत प 25 सीट से कम प चुनाव लड़े प तैयार नईखे। ए 25 सीट में से 22 सीट प फिलहाल पार्टी के कब्जा बा, जबकि बाकी तीन सीट प पार्टी बहुत कम अंतर से हारल रहे। एकरा अलावे अमित शाह साफ क चुकल बाड़े कि पछिला बेर नीहन रामविलास पासवान के लोजपा के 6 सीट आ उपेंद्र कुशवाहा के रालोसपा के 3 सीट दिहल जाई।
भाजपा के राष्ट्रीय अध्यक्ष अमित शाह के ओर से नीतीश कुमार के भेजल संदेश में साफ क दिहल बा कि पार्टी कवनो कीमत प आपन जीतल सीट ना छोड़ी, ना लोजपा अवुरी रालोसपा से अयीसन करे के कही। अयीसना में नीतीश कुमार के 6 से 9 सीट मिल सकता, जबकि नीतीश कुमार कम से कम 18 सीट के मांग करतारे।
मालूम रहे कि 2012 से पहिले जब नीतीश कुमार के जदयू आ भाजपा एक संगे चुनाव लड़त रहे त नीतीश कुमार जदयू 40 में से 25 सीट प आपन उम्मीदवार उतारत रहे , जबकि बाकी के 15 सीट प भाजपा के उम्मीदवार रहत रहले। 2014 के लोकसभा चुनाव में जदयू आ भाजपा अलग-अलग चुनाव लड़ल। ए चुनाव में नीतीश कुमार के जदयू के मात्र 2 सीट मिलल जबकि भाजपा के 22 सीट प जीत हासिल भईल।
एह बीच खबर बा कि नीतीश कुमार बहुत जल्दी एगो बड़ फैसला ले सकतारे। गुरुवार के पटना में नीतीश कुमार के अध्यक्षता में होखेवाली एनडीए के बैठक से पहिले आज रविवार के जदयू के एगो महत्वपूर्ण बैठक होई। आज होखेवाली जदयू के बैठक में शामिल होखे खाती विशेष तौर प केसी त्यागी, आरसीपी सिंह समेत पार्टी के तमाम वरिष्ठ नेता के पटना में मौजूद रहे के कहल बा।
सूत्र के मुताबिक कुछ दिन पहिले कांग्रेस छोड़ के जदयू में शामिल अशोक चौधरी के भी ए बैठक में शामिल होखे के कहल बा। सूत्र से मिलल सूचना प जदी भरोसा कईल जाए त नीतीश कुमार फेर एक बेर कांग्रेस से संपर्क सधले बाड़े अवुरी ए राजनीतिक मझधार से निकाले के आग्रह कईले बाड़े। नीतीश कुमार के ए कदम में अशोक चौधरी के खास भूमिका बाटे।
हालांकि कांग्रेस के कहनाम बा कि उ कवनो फैसला राजद के सहमति के बिना ना लिही, जबकि राजद के रुख से लागता कि उ नीतीश कुमार संगे सटे प तैयार नईखे। कांग्रेस के केंद्रीय नेतृत्व के करीबी अवुरी बिहार के प्रभारी शक्तिसिंह गोहील के करीबी सूत्र के मुताबिक जदी नीतीश कुमार भाजपा संगे गठबंधन खतम करे के फैसला करतारे त पार्टी उनुका बारे में सोच सकेले, लेकिन एकरा खाती सबसे पहिले नीतीश कुमार के एनडीए छोड़े के होई।
अब जबकि फैसला के समय आ गइल बा त देखे के होई कि नीतीश कुमार कवन फैसला करतारे। हालांकि पछिला कुछ दिन में नीतीश कुमार के ओर से आइल बयान के देखत फैसला के बारे में अंदाज़ा लगावल मुश्किल नईखे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva